लेकिन मरने के बाद शव नहीं जलाते, खुद को हिंदू क्यों नहीं मानते लिंगायत?
Lingayat Religion History; How is Lingayat different from Hinduism? जहां तक मेरी नजर जा रही समाधियां ही समाधियां दिखाई दे रही हैं। स्लेटी रंग की समाधियों पर सफेद रंग से नाम, जन्म तिथि और मृत्यु की तारीखें दर्ज हैं।
जहां तक मेरी नजर जा रही समाधियां ही समाधियां दिखाई दे रही हैं। स्लेटी रंग की समाधियों पर सफेद रंग से नाम, जन्म तिथि और मृत्यु की तारीखें दर्ज हैं। हर समाधि पर नंदी के बीच शिवलिंग की तस्वीरें बनी हैं। ऐसा लगता है ये शैव परंपरा को मानने वाले हिंदुओं की समाधियां हैं।
पर नहीं, ये लोग न तो शिव की पूजा करते हैं न ही खुद को हिंदू मानते हैं। इनके बड़े-बड़े मठ हैं, लेकिन कोई मंदिर नहीं, कोई मूर्ति नहीं। ये कर्नाटक के लिंगायत संप्रदाय को मानते हैं। कर्नाटक में इनकी आबादी 18% है। आज पंथ सीरीज में कहानी इसी लिंगायत संप्रदाय की…
शाम के करीब 4 बजे का वक्त। जगह बेंगलुरु का चारमठ रुद्र भूमि। कतारबद्ध समाधियों के बीच घने पेड़। एकदम सुनसान, सन्नाटा। बीच-बीच में कोयल की कूक गूंज रही है। थोड़ी देर के लिए मुझे डर भी लगा। इसी बीच एक एंबुलेंस आती है। मैं उसके पीछे-पीछे चलने लगती हूं।
कुछ देर बाद एंबुलेंस रुकती है। उसमें से चार-पांच लोग उतरते हैं। गुलाबी साड़ी में एक नौजवान महिला पद्मासन की मुद्रा में सिंहासन जैसी आकृति पर बैठी है। यहां के लोग इस आकृति को विमान कहते हैं। लिंगायतों में अंतिम संस्कार पद्मासन की मुद्रा में होता है।
महिला का सिर मुंडा हुआ है। फूलों की भारी माला पहनाई गई है। माथे पर विभूति लगी है। देखने से ऐसा लगता है अभी बस बोलने ही वाली है। ये महिला 2 साल से बीमार थी। आज सुबह ही इसकी मौत हुई है।
यहां पहले से एक गड्ढा खुदा हुआ था। एक पंडित पानी में विभूति घोलकर गड्ढे में छिड़काव करते हैं। फिर खुद गड्ढे में उतर जाते हैं। गड्ढे के चारों तरफ विभूति से चार-पांच रेखाएं बनाते हैं। चारों कोने पर मिट्टी के जलते हुए दीपक रखे जाते हैं।
गड्ढे के बाहर आम के पत्तों की छोटी-छोटी टहनियां, सिंदूर, हल्दी और फूल लगाए जाते हैं। पंडित पूजा की थाली सजाते हैं। उसमें नारियल, केला और ढेर सारे फूल रखते हैं। फिर अगरबत्ती और कपूर जलाते हैं। इसके बाद गड्ढे में नमक की मोटी परत बिछा दी जाती है।
विमान से उतारकर महिला के शव को गड्ढे में इस तरह रखा जाता है कि वह पद्मासन की मुद्रा में ही रहे। कमर के ऊपर शरीर और सिर सीधा होना चाहिए। जरा भी लचीलापन नहीं। उसे चारों तरफ से (मुंह को छोड़कर) सफेद कपड़े से ढंक दिया जाता है। कफन का यह खास कपड़ा हिजाब की तरह ही सिला होता है। इसमें सिर्फ मुंह बाहर निकला हुआ रहता है।
कुछ देर बाद महिला का मुंह भी ढंक दिया जाता है। महिला के पति और उसके 9 साल के बेटे से गड्ढे में फूल और विभूति डलवाए जाते हैं। देखते ही देखते गड्ढा भर जाता है। अब गड्ढे के चारों ओर मुंडेर बनाकर केले के पौधे लगा दिए जाते हैं।
अब एक दूसरा पंडित मिट्टी डले गड्ढे के ऊपर उस तरफ खड़ा होता है, जिसके नीचे महिला का शव रखा गया है। उसके ठीक सामने महिला के बेटे को खड़ा किया जाता है। बेटा पहले पंडित के पांव पर विभूति लगाता है, फूल चढ़ाता है, अगरबत्ती दिखाता है और फिर उनका पांव धोता है।
पंडित की आरती उतारी जाती है और दक्षिणा दी जाती है। इस तरह महिला का अंतिम संस्कार पूरा होता है।
इसके बाद मैं रुद्र भूमि में थोड़ी देर इधर-उधर घूमती हूं। यहां मुझे अलग-अलग तरह की समाधियां दिखती हैं। किसी के ऊपर मंदिर बना है, किसी पर नंदी और शिवलिंग बने हैं। किसी पर ग्रेनाइड का पट्ट लगा है। कोई साधारण तो कोई कोई भव्य।
अखिल भारतीय वीरशैव लिंगायत महासभा इनका सबसे बड़ा मंच है। लिंगायत समुदाय के तमाम मठ इसी के बैनर के अधीन अपनी बात रखते हैं। इसमें बड़े-बड़े अधिकारी और हर पार्टी के नेता हैं।
इस महासभा के राष्ट्रीय सचिव रेणुका प्रसन्ना बताते हैं, ‘जिसकी जैसी हैसियत होती है, वैसी समाधि बनवाता है। गांवों में तो ज्यादातर लोग अपने खेतों में ही समाधि बनवा देते हैं। जो लोग बहुत संपन्न होते हैं, वे सिर्फ विभूति और फूलों से ही गड्ढा भरते हैं। जिनकी आर्थिक स्थिति अच्छी नहीं होती, वे विभूति के साथ मिट्टी भी डालते हैं।’
मैं पूछती हूं आप लोग शिवलिंग धारण करते हैं, फिर भी शव नहीं जलाते?
रेणुका प्रसन्ना बताते हैं, ‘हमारा मानना है कि शिव हर इंसान में हैं। मुझमें भी और आपमें भी। वे हमारे शरीर के हर हिस्से में है। इसलिए हम शव नहीं जलाते। हम मरने के बाद उस इंसान की समाधि बनाकर उसके ऊपर शिवलिंग बना देते हैं।’
लिंगायत में 88 सेक्ट हैं। इन सभी के रिवाजों में थोड़ा बहुत फर्क है। कुछ सेक्ट में अंतिम संस्कार के लिए मठ के स्वामी को बुलाया जाता है, तो किसी सेक्ट में आम पंडित को। ज्यादातर सेक्ट में शव को पद्मासन मुद्रा में समाधि दी जाती है, तो कुछ सेक्ट में शव को लिटाकर।
यहां से मैं बेंगलुरु से करीब 80 किमी दूर के लिए निकल जाती हूं। यहां का तुमकुर का सिद्धगंगा मठ पूरे देश में मशहूर है। ऊंची पहाड़ियों के नीचे यह मठ है। यहां एक ATM, पोस्ट ऑफिस और छोटा सा मार्केट भी है। भक्त आ-जा रहे हैं। मुझे लगा यहां कोई मंदिर होगा, लेकिन यहां न तो कोई मंदिर है ना ही किसी की पूजा की जाती है।
यहां के डॉ. शिवकुमार महास्वामी जी का कुछ साल पहले निधन हुआ है। राजनीतिक गलियारों में उनकी मजबूत पैठ थी। हॉल में प्रधानमंत्री नरेंद्र मोदी और कांग्रेस सांसद सोनिया गांधी के साथ उनकी तस्वीरें लगी हैं। इससे यह भी पता चलता है कि कोई बड़ा नेता कर्नाटक आता है, तो यहां भी आता है।
फिलहाल गद्दी पर श्रीश्री सिद्धालिंगा महास्वामी विराजमान हैं। उनका गनमैन मुझे उनके कमरे तक लेकर गया। वे एक रिवॉल्विंग चेयर पर बैठे हैं। सामने बड़ा टेबल है। उस पर कुछ किताबें और भक्तों के चढ़ाए पैसे रखे हैं।
मुझे देखते ही वे बोल पड़ते हैं- देखो मैं कोई राजनीतिक बात नहीं करूंगा… मैंने कहा ठीक है, मुझे लिंगायत संप्रदाय की परंपरा पर बात करनी है। इसके बाद बातचीत की शुरू होती है।
महास्वामी बताते हैं, ‘हम मंदिर नहीं जाते। हमारा शिव निराकार रूप में हमारे साथ रहता है। हम शिवलिंग को एक अंडाकार पत्थर में मढ़वाकर, उसे चांदी के कवर में डालकर गले में पहनते हैं। हम हर रोज सुबह उसी इष्टलिंग की पूजा करते हैं।
पूजा करने का भी एक विशेष तरीका होता है। हर दिन सुबह उठकर स्नान के बाद पूजा वाले कमरे में जाते हैं। ध्यान लगाते हैं, उसके बाद इष्टलिंग को बाएं हाथ की हथेली के बीच में रखते हैं, उस हाथ को इतना ऊपर उठाया जाता है कि वह तीसरे नेत्र (दोनों आंखों के बीच ललाट वाली जगह) के बराबर आ जाए। आंख और हथेली के बीच 12 इंच का अंतर होता है।
फिर ध्यान लगाते हैं। हथेली पर ही इष्टलिंग का जलाभिषेक करते हैं। उस पर फूल और विभूति लगाते हैं। ओम नमः शिवाय के साथ गुरुमंत्र बोलते हैं। करीब एक घंटे तक यह पूजा चलती है। फिर इष्टलिंग को वापस चांदी के कवर में डालकर गले में डाल लिया जाता है। इस प्रक्रिया को शिवयोग कहा जाता है।'
हिंदुओं की तरह आप लोग शिव को मानते हैं, लेकिन खुद को हिंदू क्यों नहीं मानते?
महास्वामी जी बताते हैं, ‘हमारी संस्कृति हिंदुओं से अलग है। हम मंदिर नहीं जाते हैं। पूजा नहीं करते हैं। हमारा मानना है कि शरीर ही मंदिर है। हम कोई अंधविश्वास नहीं पालते, कोई कर्मकांड नहीं करते। सबसे बड़ी बात हमारे समुदाय में कोई जाति नहीं होती। सबकी पहचान लिंगायत के रूप में होती है।’
महास्वामी जी से बात करने के बाद मैं उनके साथ बाहर निकलती हूं। शाम करीब 7 बजे हैं। एक बड़े आंगन में बड़ी संख्या में छात्र दिख रहे हैं। सफेद धोती और गुलाबी रंग का गमछा। सभी एक कतार में बैठे हैं।
कुछ देर बाद प्रार्थना सभा की शुरुआत होती है। सभी एक स्वर में ओम नमः शिवाय बोलते हैं। इसके आगे भी वे कुछ मंत्र पढ़ते हैं, लेकिन कन्नड़ लैंग्वेज की वजह से मुझे सिर्फ ओम नम: शिवाय ही समझ आता है।
एक घंटे की प्रार्थना सभा के बाद प्रसाद बांटा जाता है। प्रसाद में सांबर, चावल और छाछ बांटी गई। इसके बाद छात्र वापस छात्रावास में चले जाते हैं।
महास्वामी जी बताते हैं, ‘यहां कोई भी किसी भी जाति का छात्र एडमिशन ले सकता है। यहां धर्म या अध्यात्म की पढ़ाई नहीं होती। सिर्फ एकेडमिक्स। पहली से लेकर ग्रेजुएशन, मेडिकल, लॉ, हर तरह की पढ़ाई और रहना-खाना बिल्कुल मुफ्त।
यहां से पढ़े बच्चे देश-विदेश में ऊंचे पदों पर काम कर रहे हैं। यहां पढ़ने के लिए एक ही योग्यता चाहिए कि छात्र गरीब घर से हो और माता-पिता उसे पढ़ा नहीं पा रहे हों।’
तीन दिन के बच्चे के गले में शिवलिंग, ओम नम: शिवाय का मंत्र
महास्वामी जी बताते हैं, ‘हमारे संप्रदाय में महिलाएं भी इष्टलिंग धारण करती हैं। जब महिला आठ महीने की गर्भवती होती है, तभी उसके बाजू पर इष्टलिंग बांध दिया जाता है। जब बच्चा 3 दिन, 5 दिन या 9 दिन का होता है, तो लिंगधारण कार्यक्रम किया जाता है। उसमें इष्टलिंग बच्चे के गले में बांधा जाता है। उसके कान में एक मंत्र बोला जाता है। कुछ समुदायों में लड़का पैदा होने पर, उसके बाल भी उतार दिए जाते हैं।
लिंगायत अपने ही समुदाय में विवाह करते हैं। इनके यहां जाति नहीं देखी जाती। सभी सेक्ट आपस में शादी कर सकते हैं। इनका मानना है कि मरने के बाद आत्मा ब्रह्मांड में मिल जाती है। इसलिए ये लोग पुनर्जन्म की बात पर यकीन नहीं करते। इनके अनुसार कर्म ही महान है, हम जैसा कर्म करेंगे वैसा फल मिलेगा।
अब पंथ सीरीज की ये दो कहानियां भी पढ़िए...
1. इंसान का मांस और मल तक खा जाते हैं अघोरी:श्मशान में बैठकर नरमुंड में भोजन, कई तो मुर्गे के खून से करते हैं साधना
रात 9 बजे का वक्त। जगह बनारस का हरिश्चंद्र घाट। चारों तरफ सुलगती चिताएं। आग की लपटें और उठते धुएं से जलती आंखें। कोई चिता के पास नरमुंड लिए जाप कर रहा, तो कोई जलती चिता से राख उठाकर मालिश, तो कोई मुर्गे का सिर काटकर उसके खून से साधना कर रहा है। कई ऐसे भी हैं, जो इंसानी खोपड़ी में खा-पी भी रहे हैं। इन्हें देखकर मन में सिहरन होने लगती है।
ये अघोरी हैं। यानी जिनके लिए कोई भी चीज अपवित्र नहीं। ये इंसान का कच्चा मांस तक खा जाते हैं। कई तो मल-मूत्र का भोग करते हैं। पंथ सीरीज में आज कहानी इन्हीं अघोरियों की…(पढ़िए पूरी खबर)
2. रात 12:30 बजे होती है निहंगों की सुबह:सुबह बकरे का प्रसाद बंटता है, घोड़ा इनके लिए भाई जान है और गधा थानेदार
अमृतसर के अकाली फूला सिंह बुर्ज गुरुद्वारे में चहल-पहल है। सिख छठे गुरु हरगोबिंद सिंह जी की 'बंदी छोड़ दिवस' का जश्न मना रहे हैं। आस-पास की सड़कें ब्लॉक हैं। भारी बैरिकेडिंग की गई है। घोड़े टाप दे रहे हैं, नगाड़े बज रहे हैं। बोले सो निहाल, सतश्री अकाल, राज करेगा खालसा आकी रहे न कोय… के जयकारे लग रहे हैं। नीले रंग के खास चोगे और बड़ी सी पग धारण किए लोग तलवारबाजी कर रहे हैं। ये निहंग सिख हैं। (पढ़िए पूरी खबर)